Ma yella deg yixef wis kraḍ ideg nexdem taṣleḍt n umakun i wadeg, akud, taɣawsa, nessaweḍ ad d-nefk degtezwara leṣnaf n wakud icuden ɣer umakun. Nufa-d belli akud yettasd ɣezzif ma yella tigawt ara d-yeḍrun deg yiwen wass teḍra-d deg useggas, akken diɣ i nessaweḍ ɣer sin n leṣnaf n yidgan, wid yebnan ɣef umakun am uxxam n teryel d waɣzen…akken diɣ i d-nufa kra n yidgan imakunen maca qqnen ɣer tilawt, am Ṭṭeǧra lewḥuc, tala n tḥeḍruyin ; acku tala d adeg yellan deg tilawt maca ur yesɛi ara kra n tezmert am deg tmacahut, ideg ara naf yal yiwet ad d-tessired deg tala-nni ɣes ur tecbiḥ ara ad tuɣal tfaz di ṣṣifa, ma deg wayen yerzan ṭṭeǧra n tini, ṭṭeǧra d aseklu nettaf-it deg tilawt, ma yella d tigawt tamakunt txeddem ṭṭeǧra-agi yella kan deg weḍris n tmacahut ; imi ḥaca igujilen iwumi i d-tkennu akken ad ččen lfakya, ma d wiyeḍ xaṭi. Ma yella seg teṣleḍt n tɣawsa icudden ɣer umakun nufa-d belli llan tlata n leṣnaf n tɣawsiwin, llant tid icuden ɣer ugama am wagur yettmeslayen, neɣ leḥcic i d-yemɣin ɣef uẓekka n teryel win i tt-yeččan ad yafeg. Llant tɣawsiwin icudden ɣer tgella am uyefki n tsedda deg tculiḍt n mmi-s, ṭṭeǧra n tini i d-yettaken lfakya i yigujilen. Akken i d-nufa diɣ tiɣawsiwin icuden ɣer wengaw am uqefḍan ur yegzim lemqes, ur xyaḍent tsegnatin, tisegnit n lexrasa it-wet temɣart deg tqerruyt n tgujilt terra-tt d titbirt.